
 22.12.2011
 BG
 Официален вестник на Европейския съюз
 L 341/47
 РЕГЛАМЕНТ ЗА ИЗПЪЛНЕНИЕ (ЕС) No 1373/2011 НА КОМИСИЯТА
 от 21 декември 2011 година
 за изключване на подучастъци 27 и 28.2 на ICES от определени ограничения на риболовното усилие за 2012 г. съгласно Регламент (ЕО) No 1098/2007 на Съвета за създаване на многогодишен план за запасите от треска в Балтийско море и за риболовните предприятия, които експлоатират тези запаси
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1098/2007 на Съвета от 18 септември 2007 г. за създаване на многогодишен план за запасите от треска в Балтийско море и за риболовните предприятия, които експлоатират тези запаси, за изменение на Регламент (ЕИО) No 2847/93 и за отмяна на Регламент (ЕО) No 779/97 (1), и по-специално член 29, параграф 2 от него,
 като има предвид, че:
 (1)
 Разпоредбите за ограничаване на риболовното усилие за запасите от треска в Балтийско море са посочени в Регламент (ЕО) No 1098/2007.
 (2)
 Въз основа на Регламент (ЕО) No 1098/2007 в приложение II към Регламент (ЕС) No 1256/2011 на Съвета от 30 ноември 2011 г. за определяне на възможностите за риболов на определени рибни запаси и групи рибни запаси, приложими в Балтийско море, за 2012 г., и за изменение на Регламент (ЕС) No 1124/2010 (2) се въвеждат ограничения на риболовното усилие в Балтийско море за 2012 г.
 (3)
 Съгласно член 29, параграф 2 от Регламент (ЕО) No 1098/2007 Комисията може да изключи подучастъци 27 и 28.2 от обхвата на определените ограничения на риболовното усилие, ако за последния отчетен период уловът на треска е бил под определен праг.
 (4)
 Като се вземат предвид представените от държавите-членки доклади и препоръката на Научния, технически и икономически комитет по рибарство, през 2012 г. подучастъци 27 и 28.2 следва да се изключат от обхвата на посочените ограничения на риболовното усилие.
 (5)
 Регламент (ЕС) No 1256//2011 ще се прилага от 1 януари 2012 г. С оглед осигуряване на съгласуваност с посочения регламент настоящият регламент следва също да се прилага от 1 януари 2012 г.
 (6)
 Мерките, предвидени в настоящия регламент, са в съответствие със становището на Комитета по рибарство и аквакултури,
 ПРИЕ НАСТОЯЩИЯ РЕГЛАМЕНТ:
 Член 1
 През 2012 г. разпоредбите на член 8, параграф 1, буква б) и параграфи 3, 4 и 5 от Регламент (ЕО) No 1098/2007 не се прилагат за подучастъци 27 и 28.2 на ICES.
 Член 2
 Настоящият регламент влиза в сила на седмия ден след публикуването му в Официален вестник на Европейския съюз.
 Той се прилага от 1 януари 2012 г.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 21 декември 2011 година.
 За Комисията
 Председател
 José Manuel BARROSO
 (1) ОВ L 248, 22.9.2007 г., стр. 1.
 (2) ОВ L 320, 3.12.2011 г., стр. 3.
 